Proiect

PARLAMENTUL REPUBLICII MOLDOVA

LEGE

pentru ratificarea Acordului dintre Republica Moldova 
şi Comunitatea Europeană privind readmisia persoanelor 

aflate în situaţie de şedere ilegală, semnat la 10 octombrie 2007 
la Bruxelles

____________________________________________________

Parlamentul adoptă prezenta lege organică.

Art.1. – Se ratifică Acordul dintre Republica Moldova şi Comunitatea Europeană privind readmisia persoanelor aflate în situaţie de şedere ilegală,  semnat la 10 octombrie 2007 la Bruxelles. 

Art.2. – Guvernul va întreprinde măsurile necesare pentru realizarea prevederilor acordului nominalizat.

Art.3. – Ministerul Afacerilor Externe şi Integrării Europene va notifica Comunitatea Europeană despre ratificarea acordului menţionat.

Preşedintele Parlamentului                                              

Expunere de motive

privind oportunitatea ratificării  Acordului dintre Republica Moldova şi Comunitatea Europeană privind readmisia persoanelor cu şedere ilegală
         Un aspect important în contextul integrării europene îl constituie dialogul în vederea facilitării regimului de vize cu UE pentru cetăţenii Republicii Moldova, obiectiv care poate fi atins doar prin crearea unui mecanism bine determinat al controlului fluxului migraţional către statele UE..

 În acest context, un instrument eficient de combatere a migraţiei ilegale constituie baza juridică de cooperare cu partenerii străini, exprimată în acordurile privind readmisia persoanelor cu şedere ilegală.

Cu toate că Republica Moldova are deja semnat un şir de Acorduri interguvernamentale în acest sens cu unele state-membre ale UE, principalele state de destinaţie a migranţilor rămîn în afara prevederilor legale.

Pentru soluţionarea acestei lacune Consiliul UE a eliberat mandat Comisiei Europene pentru negocierea unui Acord de readmisie între Comunitatea Europeană şi Republica Moldova.

Conform acestui mandat Comisia Europeană este împuternicită să negocieze în numele statelor-membre Acordul sus menţionat, totodată statele UE fiind obligate să suspende negocierile cu RM pe plan bilateral în domeniul readmisiei.

La 10 octombrie curent a fost semnat Acordul de Readmisie dintre Republica Moldova şi Comunitatea Europeană.  

Reieşind din importanţa vitală pentru Republica Moldova de a crea baza juridică în domeniul readmisiei persoanelor cu şedere ilegală în contextul implementării Planului de Acţiuni RM-UE, Programului Naţional de Acţiuni în domeniul migraţiei şi azilului, precum şi Planului de Acţiuni privind facilitarea regimului de vize, Ministerul Afacerilor Interne consideră oportun ratificarea  tratatului sus menţionat.

